Up-837/05
Natisni
Opravilna št.:
Up-837/05
Datum odločitve:
28. 9. 2006
ECLI:
ECLI:SI:USRS:2006:Up.837.05
Akt:
Ustavna pritožba zoper sklep Okrožnega sodišča v Mariboru št. Ks 25/03 z dne 29. 1. 2003 v zvezi s sklepom Okrožnega sodišča v Mariboru št. K 364/2000 z dne 19. 12. 2002
Ustavna pritožba zoper sklep Višjega sodišča v Mariboru št. II Cp 865/2004 z dne 12. 10. 2004 v zvezi s sklepom Okrajnega sodišča v Slovenski Bistrici št. I 03/00860 z dne 16. 6. 2004 
Ustavna pritožba zoper sklep Višjega sodišča v Mariboru št. II Cp 1007/2005 z dne 5. 7. 2005 v zvezi s sklepom Okrajnega sodišča v Slovenski Bistrici št. I 03/00860 z dne 1. 3. 2005
Izrek:
Ustavna pritožba zoper sklep Okrožnega sodišča v Mariboru št. Ks 25/03 z dne 29. 1. 2003 v zvezi s sklepom Okrožnega sodišča v Mariboru št. K 364/2000 z dne 19. 12. 2002 se zavrže.
Ustavna pritožba zoper sklep Višjega sodišča v Mariboru št. II Cp 865/2004 z dne 12. 10. 2004 v zvezi s sklepom Okrajnega sodišča v Slovenski Bistrici št. I 03/00860 z dne 16. 6. 2004 se zavrže.
Ustavna pritožba zoper sklep Višjega sodišča v Mariboru št. II Cp 1007/2005 z dne 5. 7. 2005 v zvezi s sklepom Okrajnega sodišča v Slovenski Bistrici št. I 03/00860 z dne 1. 3. 2005 se ne sprejme.
Evidenčni stavek:
Ustavno sodišče je ustavno pritožbo zoper dva izpodbijana sklepa zavrglo, ker jo je pritožnica vložila po izteku 60 dnevnega roka od dneva vročitve sklepov.
Obveznost plačila 70.000 SIT stroškov kazenskega postopka, nastalih s preložitvijo glavne obravnave, za pritožnico ne more imeti pomembnejših posledic. Zato, in ker v tej zadevi ni pomembnih pravnih vprašanj, Ustavno sodišče ustavne pritožbe v tem delu ni sprejelo v obravnavo.
Geslo:
1.4.52.6 - Ustavno sodstvo - Postopek - Procesne predpostavke v postopku ustavne pritožbe - Rok za vložitev ustavne pritožbe.
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
1.5.51.2.2 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Nesprejem, ker očitno ni kršitve ustavnih pravic.
Pravna podlaga:
Člen 55.1.1, 55.2.2, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
24. 8. 2005
Vrsta odločitve:
sklep
Vrsta rešitve:
zavrženje, nesprejem ustavne pritožbe
Dokument:
US26472
Dokument v PDF obliki:
Up-837-05.pdf
124 KB
Prenesite datoteko
Up-837/05-4
28. 9. 2006
SKLEP
Ustavno sodišče je v postopku za preizkus ustavne pritožbe A. A. iz Ž. na Ž. na seji senata dne 7. septembra 2006 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
1. Ustavna pritožba zoper sklep Okrožnega sodišča v Mariboru št. Ks 25/03 z dne 29. 1. 2003 v zvezi s sklepom Okrožnega sodišča v Mariboru št. K 364/2000 z dne 19. 12. 2002 se zavrže.
2. Ustavna pritožba zoper sklep Višjega sodišča v Mariboru št. II Cp 865/2004 z dne 12. 10. 2004 v zvezi s sklepom Okrajnega sodišča v Slovenski Bistrici št. I 03/00860 z dne 16. 6. 2004 se zavrže.
3. Ustavna pritožba zoper sklep Višjega sodišča v Mariboru št. II Cp 1007/2005 z dne 5. 7. 2005 v zvezi s sklepom Okrajnega sodišča v Slovenski Bistrici št. I 03/00860 z dne 1. 3. 2005 se ne sprejme.
Obrazložitev
A.
1. V kazenski zadevi je zunajobravnavni senat Okrožnega sodišča s sklepom, navedenim v 1. točki izreka, zavrnil pritožbo pritožnice (v kazenskem postopku obdolženke) zoper sklep, s katerim ji je razpravljajoči senat naložil plačilo stroškov kazenskega postopka. Okrajno sodišče je v izvršilnem postopku zavrnilo ugovor pritožnice (v izvršilnem postopku dolžnice) zoper sklep, s katerim je bila na predlog upnika (Okrožnega sodišča) zoper njo dovoljena izvršba zaradi izterjave 70.000 SIT prej navedenih stroškov. Višje sodišče je odločitev prvostopenjskega sodišča potrdilo (2. točka izreka). Tudi zoper ta sklep drugostopenjskega sodišča se je pritožnica pritožila. Okrajno sodišče je njeno pritožbo kot nedovoljeno zavrglo, Višje sodišče pa je pritožničino pritožbo zoper ta sklep Okrajnega sodišča zavrnilo (3. točka izreka). Odločitev temelji na oceni, da pritožba zoper odločitev sodišča druge stopnje ni dovoljena, enako pa v izvršilnem postopku velja za obnovo postopka in za revizijo, medtem ko sme zahtevo za varstvo zakonitosti vložiti le Državno tožilstvo Republike Slovenije.
2. Pritožnica je zoper v izreku navedene odločbe dne 24. 8. 2005 vložila ustavno pritožbo. V njej zatrjuje kršitev pravice do pravnega sredstva (25. člen Ustave), smiselno pa tudi kršitev pravice do enakega varstva pravic (22. člen Ustave) in pravice do sodnega varstva (23. člen Ustave). Nasprotuje odločitvi kazenskega sodišča o plačilu stroškov in trdi, da o njeni pritožbi zoper to odločitev ni odločalo nepristransko drugostopenjsko sodišče, temveč upnik sam. Obširno pojasnjuje, zakaj je po njenem mnenju odločitev, ki ji nalaga plačilo stroškov, nepravilna in nezakonita. Ker naj bi bila nezakonita, naj sklepa Okrožnega sodišča ne bi mogla postati izvršljiva, zato naj bi bila nezakonita tudi odločitev izvršilnega sodišča o dovolitvi izvršbe na njuni podlagi. Poudarja, da ji sodišče v izvršilni zadevi ni dovolilo izrednega pravnega sredstva, čeprav je z "zahtevo za izredno pravno sredstvo", naslovljeno na Vrhovno sodišče, odločno zahtevala varstvo svojih pravic.
B – I.
3. Po prvem odstavku 52. člena Zakona o Ustavnem sodišču (v nadaljevanju ZUstS) se ustavna pritožba vloži v 60 dneh od vročitve posamičnega akta, zoper katerega je mogoča ustavna pritožba.
4. Iz sklepa Okrajnega sodišča v Slovenski Bistrici št. I 03/00860 z dne 16. 6. 2004 izhaja, da se je pritožnica v svojem ugovoru zoper sklep o izvršbi sklicevala na izpodbijani sklep Okrožnega sodišča v Mariboru št. Ks 25/03 z dne 29. 1. 2003. To  pomeni, da je pritožnica navedeni sklep Okrožnega sodišča gotovo prejela pred 16. 6. 2004, ko je izvršilno sodišče odločilo o njenem ugovoru. Iz sklepa Okrajnega sodišča v Slovenski Bistrici št. I 03/00860 z dne 1. 3. 2005 pa izhaja, da je pritožnica sklep Višjega sodišča v Mariboru št. II Cp 865/2004 z dne 12. 10. 2004  prejela najkasneje 8. 12. 2004, ko je zoper njega vložila pritožbo. Ustavna pritožba zoper sklep Okrožnega sodišča v Mariboru št. Ks 25/03 z dne 29. 1. 2003 in zoper sklep Višjega sodišča v Mariboru št. II Cp 865/2004 z dne 12. 10. 2004, vložena dne 24. 8. 2005, je torej prepozna. Zato jo je Ustavno sodišče v tem delu zavrglo (1. in 2. točka izreka).
B – II.
5.  V skladu z drugo alinejo drugega odstavka 55. člena ZUstS Ustavno sodišče ustavne pritožbe ne sprejme v obravnavo, če od odločitve ni pričakovati rešitve pomembnega pravnega vprašanja in če kršitev človekove pravice ali temeljne svoboščine ni imela pomembnejših posledic za pritožnika. Ustavna pritožba pritožnice zoper sklep Višjega sodišča v Mariboru št. II Cp 1007/2005 z dne 5. 7. 2005 je tak primer, saj sta izpolnjena oba pogoja.
6. Navedena odločitev sodišča (tudi če bi bile z njo kršene človekove pravice – glede tega se Ustavnemu sodišču ni treba opredeljevati) ne more imeti pomembnejših posledic za pritožnico. Nanaša se na pritožničino obveznost plačila 70.000  SIT stroškov kazenskega postopka, nastalih s preložitvijo glavne obravnave po krivdi pritožnice. To pa standardu pomembnejših posledic očitno ne ustreza. Pavšalna trditev pritožnice, da je z naloženim plačilom ogroženo njeno preživljanje, na gornjo ugotovitev ne vpliva. Ustavno sodišče ocenjuje, da plačilo navedenega zneska za pritožnico ne more imeti takšnega pomena, da bi to upravičevalo presojo pred Ustavnim sodiščem kot najvišjim organom sodne oblasti za varstvo ustavnosti in človekovih pravic ter temeljnih svoboščin.
7. Prav tako od odločitve Ustavnega sodišča v tem primeru ni pričakovati rešitve pomembnega pravnega vprašanja. Treba je upoštevati, da od Ustavnega sodišča glede na to, da je njegova pristojnost v postopku ustavne pritožbe omejena na presojo kršitev človekovih pravic ali temeljnih svoboščin (prvi odstavek 50. člena ZUstS), ni mogoče pričakovati rešitve vseh pomembnih pravnih vprašanj, pač pa le pravnih vprašanj ustavnopravnega pomena. Takih vprašanj v tej zadevi ni.
8. Glede na to Ustavno sodišče ustavne pritožbe v tem delu ni sprejelo v obravnavo (3. točka izreka).
C.
9. Senat Ustavnega sodišča je sprejel ta sklep na podlagi prve alineje prvega odstavka in druge alineje drugega odstavka 55. člena ZUstS ter prve alineje drugega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednica senata dr. Dragica Wedam Lukić ter člana mag. Marija Krisper Kramberger in Jože Tratnik. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
dr. Dragica Wedam Lukić